ΓΡΑΠΤΗ ΕΡΩΤΗΣΗ E-2131/98

υποβολή: Concepció Ferrer (PPE) προς την Επιτροπή

(10 Ιουλίου 1998)

Θέμα: Κατάργηση των Duty Free

Η κατάργηση των Duty Free από 1ης Ιουλίου 1999 θα προκαλέσει, μικροπρόθεσμα, μία κατάσταση ανάλογη προς αυτήν που παρατηρήθηκε με την κατάργηση των τελωνειακών ελέγχων εντός της Κοινότητος. Για την αντιμετώπιση της κατάστασης εκείνης, είχαν εφαρμοσθεί ορισμένα προγράμματα και είχαν ληφθεί ορισμένα μέτρα ώστε να μετριασθούν οι αρνητικές συνέπειες της κατάργησης των τελωνειακών ελέγχων, ειδικότερα όσον αφορά την απασχόληση.

Δοθέντος ότι στον τομέα των duty free απασχολούνται 140.000 άτομα στην Ευρωπαϊκή Ένωση και ότι οι θέσεις αυτές εργασίας θα χαθούν λόγω της προσεχούς κατάργησης των duty free, σκοπεύει η Επιτροπή να αναλάβει ανάλογες δράσεις ώστε να ελαχιστοποιηθούν οι συνέπειες στον τομέα των duty free;

Απάντηση του κ. Monti εξ ονόματος της Επιτροπής

(8 Σεπτεμβρίου 1998)

Η Επιτροπή θα επιθυμούσε να υπενθυμίσει στο Αξιότιμο Μέλος ότι οι επιπτώσεις από την κατάργηση των ενδοκοινοτικών αφορολόγητων πωλήσεων (duty-free) υπήρξαν ένα από τα κεντρικά θέματα των συζητήσεων για την ολοκλήρωση της εσωτερικής αγοράς στην οποία αναφέρεται το Αξιότιμο Μέλος. Αναγνωρίζοντας το ενδεχόμενο η άμεση κατάργηση να έχει κοινωνικό αντίκτυπο, το Συμβούλιο χορήγησε στον τομέα των duty-free οκταετή σχεδόν παράταση, ώστε αυτός να έχει τη δυνατότητα να προσαρμοστεί και να προετοιμαστεί για την κατάσταση μετά την κατάργηση. Σε σύγκριση με τα προγράμματα και τα μέτρα που εγκρίθηκαν για άλλους τομείς, το αποτέλεσμα αυτό πρέπει να θεωρηθεί ιδιαίτερα ευνοϊκό για τον τομέα των duty-free.

Ωστόσο, η Επιτροπή εξακολουθεί να ανησυχεί σχετικά με τον πιθανό αντίκτυπο της κατάργησης στην απασχόληση. Στο Συμβούλιο Ecofin της 19ης Μαΐου 1998, οι υπουργοί αναγνώρισαν τη θέση της Επιτροπής ότι εάν η κατάργηση προκαλέσει οποιαδήποτε ειδικά προβλήματα, περιφερειακά ή σχετιζόμενα με τις μεταφορές, θα πρέπει να υπάρχουν διαθέσιμες κοινοτικές διατάξεις για την αντιμετώπισή τους. Για το σκοπό αυτό, οι υπουργοί κάλεσαν την Επιτροπή να καταρτίσει έγγραφο εργασίας, το οποίο θα εντοπίζει τα μέσα που διαθέτουν τα κράτη μέλη για να αντιμετωπίσουν τις ενδεχόμενες ανεπιθύμητες συνέπειες της κατάργησης. Η Επιτροπή έχει ήδη αρχίσει τις εργασίες για το εν λόγω έγγραφο, το οποίο θα υποβάλει στο Συμβούλιο Ecofin στο άμεσο μέλλον. Το Κοινοβούλιο θα τηρείται οπωσδήποτε ενήμερο σχετικά με τις εξελίξεις για το συγκεκριμένο θέμα.

Τέλος, η Επιτροπή δεν αποδέχεται την εγκυρότητα των αριθμητικών στοιχείων όσον αφορά τις απώλειες θέσεων απασχόλησης που το Αξιότιμο Μέλος θεωρεί ότι θα προκαλέσει η κατάργηση. Τα στοιχεία αυτά προέρχονται από μελέτες που χρηματοδοτήθηκαν από την ομάδα πίεσης των duty-free και βασίζονται στο χειρότερο δυνατό σενάριο χωρίς να λαμβάνεται υπόψη το ενδεχόμενο οι επιχειρήσεις duty-free να εκμεταλλευτούν εναλλακτικές μορφές λιανικής πώλησης ή να διατηρηθούν οι παρούσες πωλήσεις αν και με μειωμένα περιθώρια. Επίσης, ελάχιστα ή καθόλου δεν λαμβάνονται υπόψη τα κέρδη που θα προκύψουν για την απασχόληση στις εγχώριες αγορές που θα αντικαταστήσουν τις αγορές duty-free, ή το δυναμικό απασχόλησης που θα δημιουργήσουν τα αυξανόμενα έσοδα από τις πωλήσεις αντικατάστασης. Μελέτες που χρηματοδοτήθηκαν από τις κυβερνήσεις της Δανίας, της Ιρλανδίας και της Σουηδίας κατέδειξαν ότι τα στοιχεία που χρησιμοποιήθηκαν από την εν λόγω ομάδα πίεσης αποτελούν κατάφωρες υπερβολές του τι ενδέχεται να συμβεί στην πραγματικότητα.